Senere torsdag skal en mand for Retten i Aalborg, hvor et fire sider langt anklageskrift venter på ham. I alt er der 12 tiltalepunkter på dagsordenen for retsmødet. Manden er tiltalt for i en periode fra 2013-2015 at have svindlet, stjålet og bedraget en lang række mennesker, som troede, de kunne lave en aftale med den tiltalte. I fem tilfælde har den tiltalte ifølge anklageskriftet solgt mobiltelefoner via internettet og undladt at sende dem, efter køberne havde overført penge til hans konto. Den tiltalte er desuden anklaget for at have købt en Seat Leon til 25.000 kroner med en fiktiv bankoverførsel, at have annulleret betalingen for en Opel Astra, han allerede havde fået udleveret, at have fingeret en samtale med sin bank og undladt at betale for møbler, at have modtaget udbetaling på en Ford Mondeo som han aldrig leverede, at have modtaget udbetaling for en BMW, som han aldrig leverede. Oveni er manden tiltalt for at have undladt at sende en iPad, som en køber havde betalt for via en bankoverførsel. Og så er manden desuden tiltalt for at have stjålet 12 dåseøl i Thisted. Til en værdi af 60 kroner. Der er nedlagt navneforbud i sagen.
Møbler, biler, iPad og telefoner - listen er lang over de ting, en mand er tiltalt for at have snydt andre for.